ؤطاكو

ؤطاكو (ب جاپونية お宅 ؤلا オタク ؤلا ヲタク) هيّا واحد لكلمة أصلها جاپوني كتݣال ف لمغريب ؤ ف بزاف د لبلدان علا نّاس لي عزيز عليهوم لأنيمي ؤلا لمانݣا. ف جاپونية كتشير ل أي واحد عندو هواية كيحماق عليها، بحال لّوعاب د تيليجو، ؤ كيتبع لجديد ؤ لأخبار ديالها ؤ ف بعض لمرات كيشري أي حاجة متعلقة ب ديك لهواية. كتكوّن هاد لكلمة من جوج د لمورصوات: مورصو ؤ كيعني تّفخيم ؤ مرصو طاكو لي كيعني دّار ب جّاپونية (ؤطاكو هي طريقة مأدبة ؤ مصوابة باش تݣول ل شي واحد دارك ؤلا نتا). لمقابل ديالها ب نݣليزية هوّا ݣيك Geek.

كلمة ؤطاكو تستعملات ل أول مرة بشكل رسمي ف مقال ديال صّحفي أكيو ناكاموري نشرو ف 1983 ب عنوان おたくの研究 (دراسة ديال لؤطاكو)، ؤ من تماك ولّات منتاشرة بزاف. قبل من داكشي كانو شلّة د لكلمات موجودين ف جّاپون كيشيرو ل هاد نّوع د نّاس. كلمة ؤطاكو ف تّمانينات كان عندها معنى شوية تحقيري ؤ كانت كتشير ل ناس عندهم مشاكل نفسية ؤ جتيماعية، نعيزاليين ؤ مهووسين ب لهواية ديالهم. معا مرور لوقت، سيرتو معا لنتيشار د لأنترنيت ولّا عندها معنى إيجابي. ؤ معا ولّات طبقة كبيرة ديال لؤطاكو ف جّاپون ؤ علا برا، ولّات صناعات خاصة باش تلبي رّغبات ديالهم، من لإنتاج ديال لأنيميات، لمانݣات، لپوسطيرات، تّماتيل ديال شّخصيات، لّبسات ؤ غيرهم. لحجم ديال سّوق ديال لؤطاكو تقدّر ب 2 ترليون ين جاپوني ف 2003، ؤلا 18 مليار دولار ميريكاني.

 مصادر 


تصنيف:الجاپون
تصنيف:مقالات فيها مصدر و 3000 بايت
تصنيف:مصطلحات د لمانݣا و لآنيمي